**Åge Storhaug** (1938–2012) var en norsk turner som representerte Klepp Idrettslag. Han deltok i to OL, var nordisk mester seks ganger og vant fjorten NM-gull og kongepokaler.

Bakgrunn
--------

Åge Storhaug ble født i Klepp på Jæren og vokste opp på gården Storhaug. Da krigen kom i 1940 var faren Lars Storhaug formann i idrettslaget. De tyske okkupasjonsmaktene beslagla den lokale turnhallen, og turnapparatene ble da flyttet til låven på Storhaug. Åge trente her som barn og ungdom, med sin far som trener.

Meritter
--------

Faren mente at allsidig trening var viktig, og Åge ble norsk militær mester i høyde, med 1,87.

Åge vant sin første NM-tittel ved junior-NM i 1956. Sin første seniortittel fikk han i 1958, da han vant NM i Kristiansand og fikk kongepokalen. Han vant alle NM-gull sammenlagt fram til 1972, bortsett fra NM i 1965, da han ble skadet under mesterskapet. Til sammen vant han 14 NM-gull og kongepokaler, samt ca. 100 NM-titler i enkeltapparater. 

I perioden 1961–1971 vant han samtlige seks nordiske mesterskap i turn. Han deltok i sitt første EM i 1957, og ved EM i 1965 fikk han sølvmedalje i sprang, og 5.-plass i mangekampen. Han deltok i flere landskamper og internasjonale stevner i disse årene, og han deltok ved OL i 1960 og OL i 1964. I 1960 kom han på 42.-plass sammenlagt, med 53,95 poeng i de obligatoriske øvelsene og 55,65 i de selvvalgte øvelsene. I 1964 kom han på 32.-plass, med hhv. 55,45 og 55,75 poeng. Hans beste plassering i OL var i bøylehest, der han kom på 14.-plass i 1964 med 9,45 i den obligatoriske øvelsen og 9,30 i selvvalgt. Landsmannen Harald Wigaard kom på femteplass i bøylehest i samme OL. 

Etter handelsgymnas i Stavanger studerte Storhaug økonomi i Köln fra 1962 til 1967. Her møtte han også Gloria fra Stockholm, som han senere giftet seg med. I Köln trente han med gode turnere fra Japan og Tyskland, og han er tysk mester både i lag og individuelt.

I perioden 1974–1983 var han trener for det norske herrelandslaget i turn. Han var trener også i Vest-Tyskland, og han har vært gjestelandslagstrener i Spania, Brasil, Hellas, Sør-Afrika og USA. I 1966 gav han ut boka *Med helskru*. Åge var svært interessert i språk og snakket ni europeiske språk.

Utmerkelser
-----------

* 1961 Morgenbladets gullmedalje.
* 2004 Æresmedlem i Norges Gymnastikk- og Turnforbund.
* 2008 Klepp Kommunes Kulturpris
* 2008 Kongens fortjenstmedalje i gull

Bøker
-----

* Åge Storhaug (1966). *Med helskru!*. Oslo: Hjemmenes forlag.

* Åge Storhaug (1977). *Med helskru!*. Oslo: Bokhandlerforlaget i samarbeid med den norske olympiske komité.  [Den store olympiaserien, bind 13]

Referanser
----------

1. 1 2   Store norske leksikon, Store norske leksikon-ID Åge\_Storhaug[Hentet fra Wikidata]
2. ↑   «Turnlegenden Åge Storhaug er død», verkets språk norsk, besøkt 29. juni 2012[Hentet fra Wikidata]
3. ↑  SNL - *Åge Storhaug - utdypning*, besøkt 18. april 2012.
4. 1 2  Stavanger Aftenblad 15. mai 2012. *Minneord: Åge Storhaug er død*.
5. ↑  NRK.no:Turnlegenden Åge Storhaug er død
6. ↑  Åge og Gloria Storhaug Stiftelse – *Om Åge Storhaug* Arkivert 6. mars 2016 hos Wayback Machine. besøkt 18. april 2012.
7. ↑  Fylkesmannen i Oslo og Akershus - *Kongens gull til Åge Storhaug*[*død lenke*], besøkt 18. april 2012.

Eksterne lenker
---------------

* (en) Åge Storhaug – Olympedia Rediger på Wikidata

* (en) Åge Storhaug – Sports-Reference (OL-resultater – arkivert) Rediger på Wikidata


|  |  |  |
| --- | --- | --- |
| Forrige mottaker:Håkon Brusveen | **Morgenbladets gullmedalje**(1961) | Neste mottaker:Toralf Engan |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** BIBSYS **·** Geni **·** VIAF **·** ISNI
 |